text: Hagekors og "PERKER" ridset i bil 
  19 december 2016 kl. 14.28
  To biler blev natten til søndag udsat for hærværk i Kolding. Den ene bil fik ridset et hagekors og "PERKER" ind i lakken.
  Da ejeren af en Chevrolet Epica var på vej tilbage til sin bil søndag morgen, kunne han hurtigt se, at der var noget galt.
  Bilen, som stod på Holmsminde p-plads i Kongebrogade i Kolding, havde fået smadret samtlige ruder og fået slået sidespejlene af. Samtidig kunne man se såleaftryk på bilens kølerhjelm, mens både taget og dørene var bulede.
  Men måske værst af alt, var der på bilens bagsmæk ridset et hagekors i lakken, mens der på den ene dør stod "PERKER".
  En anden bil på parkeringspladsen var også blevet udsat for hærværk.
  Lokalpolitiet i Kolding har bekræftet overfor TV SYD, at de har modtaget en anmeldelse, og at de vil efterforske sagen. 
  Ejeren af bilen fortæller til TV SYD, at det er anden gang i år, han er ude for, at hans bil er udsat for hærværk på en p-plads i Kolding. Han har dog ingen anelse om, hvem gerningsmanden er.
  
  
  
  